Burtnieka līdzenums

Burtnieka līdzenums ir līdzenums Tālavas zemienē. Tas ir viļņots līdzenums ar tipiskāko drumlinu reljefu Latvijā – Burtnieka drumlinu lauku, kura vidusdaļā atrodas Burtnieka ezers. Drumlinu nogulumos bieži sastopamas saldūdens kaļķiežu iegulas, kas veidojušās senajos ezeros.

Burtnieka līdzenuma pamatiežu virsu veido vidusdevona Burtnieku svītas smilšakmeņi un aleirolīti, kas atsedzas Burtnieka pļavu dabas liegumā ezera dienvidaustrumu krastā. Pamatiežus klāj 10 – 20 m biezi kvartāra (ledāja un tā kušanas ūdeņu) nogulumi: morēnmāls, grants, oļi, smiltis, aleirīti. Senā Burtnieka pazeminājumā uzkrājušies māli, smalkas smiltis un aleirīti. Starpdrumlinu ieplakās un citos lielākos reljefa pazeminājumos ledāja nogulumus pārsedz purvu nogulumi, upju ielejās, kā parasti, aluviālie nogulumi.

Burtnieka līdzenuma vidusdaļu aizņem Burtnieka ieplaka ar tā ieteku Rūjas, Sedas un Briedes pazeminājumu, kas ir pēcleduslaikmeta ezera līdzenums ar reljefā vāji izteiktām baseina krasta līnijām un upju deltu veidojumiem.30. Ramans K., Zelčs V., 1995. Fizioģeogrāfiskā rajonēšana. – Gr.: Kavacs G. (red.). Enciklopēdija „Latvijas daba”. – Rīga: Latvijas enciklopēdija, – 2. sēj., 74. – 76. lpp. 

 Atsauces 

 Ārējās saites 

Kategorija:Latvijas līdzenumi